Smíði fyrra skips HB Granda í Tyrklandi komin vel í gang . Vinnu við smíði nýs uppsjávarveiðiskips HB Granda í Celíktrans skipasmíðastöðinni í Tyrklandi miðar vel . Svo sem kunnugt er samdi HB Grandi við tyrknesku stöðina , sem staðsett er í Istanbul , um smíði tveggja nýrra uppsjávarveiðiskipa og fljótlega hefst líka vinna við gerð eininga eða blokka fyrir nýsmíði skips númer 2 . Að sögn Þórarins Sigurbjörnssonar , sem er starfandi eftirlitsmaður með skipasmíðunum í Istanbul , hófst vinna við smíði fyrra skipsins í byrjun nóvember sl . Kjölurinn og lestarnar eru komnar saman en afturhlutinn bíður eftir aðalvélin komi til Tyrklands . Verkið hefur tafist nokkuð , fyrst vegna þess að það vantaði stál af réttum þykkleika og síðan vegna þess að afhendingu aðalvélarinnar hefur seiknað . Hún var gangsett hjá Wärtsila verksmiðjunum í Finnlandi um helgina og mér skilst að það muni taka um tíu daga að aka henni hingað suður til Tyrklands . Samsetning á afturhluta skrokksins hefur dregist vegna þessa en menn eru vongóðir um að hægt verði að vinna upp töfina á næstu vikum og mánuðum , “ segir Þórarinn í viðtali á heimasíðu HB Granda , en hann reiknar með því að innan mánaðar verði komin góð mynd á skrokk skipsins . Nýju uppsjávarveiðiskipin verða 80,3 metrar á lengd og 17,0 metrar á breidd og í þeim verður 4.600 kW aðalvél . Skipin eru systurskip skips sem í smíðum er fyrir Ísfélag Vestmannaeyja í sömu skipasmíðastöð og verður það væntanlega afhent eigendum í lok maímánaðar eða í byrjun júní . Samkvæmt samningi á fyrra skip HB Granda að vera fullbúið til afhendingar í febrúar á næsta ári og hið seinna í október sama ár .